50 miljoen Facebook-rekeninge loop deur onder krakers | Netwerk24
Gwede Mantashe en sy amptenare kon nie duidelike antwoorde gee op gedetailleerde vrae van die media oor die geïntegreerde hulpbronplan (IRP2019) wat pas bekend gemaak is nie.
50 miljoen Facebook-rekeninge loop deur onder krakers
28 September 2018 22:23
Kuberkrakers het toegang tot sowat 50 miljoen Facebook-rekeninge gehad weens 'n veiligheidsbreuk.
Die Facebook-maatskappy het Vrydag aangekondig hulle het 'n veiligheidsprobleem ontdek wat kuberkrakers toegang tot inligting gegee het wat hulle kon toelaat om nagenoeg 50 miljoen rekeninge oor te neem, berig CNBC.
"Ons neem dit baie ernstig op," het Mark Zuckerberg, uitvoerende hoof van Facebook, gesê.
Die kuberkrakers het glo die "View As"-funksie op Facebook gemanipuleer vir die kuberkaping.
Dié funksie op Facebook laat verbruikers toe om hul eie Facebook-blad te aanskou soos hul blad deur ander Facebook-verbruikers gesien word, berig Variety.com.
Die "View As"-funksie kan blykbaar uitgebuit word om toegangskodes te steel en só rekeninge oor te neem.
Mark Zuckerberg, uitvoerende hoof van Facebook.
Facebook het op 16 September van die moontlike kuberaanval bewus geword toe 'n toename in die gebruik van die funksie opgelet word.
Dié funksie is sedertdien opgeskort.
Die toegangkodes van die ongeveer 50 miljoen rekeninge wat deur kuberkrakers geneem is, is deur Facebook herset.
As voorsorgmaatreël het die maatskappy 'n verdere 40 miljoen rekeninge se toegangskodes herset. Dié rekeninge het oor die afgelope jaar die "View As"-funksie gebruik.
Die herset sal daartoe lei dat 'n rekenaar of toestel nie die verbruiker se wagwoord onthou nie en die verbruiker weer die wagwoord sal moet invoer.
Dié verbruikers wat hierdeur geraak is, sal 'n kennisgewing op hul Facebook-blad ontvang, wat die situasie verduidelik.
Die maatskappy het gesê dit is nie nodig vir verbruikers om hul wagwoorde te verander nie.
Die veiligheidsbreuk was teen Donderdagaand herstel en die voorval is by wetstoepassers, insluitende die Amerikaanse federale speurdiens (FBI) en Ierse data-beskermingskommissie, aangemeld.